CELEX: 62020CN0402
Language: el
Date: 2020-08-24 00:00:00
Title: Υπόθεση C-402/20 P: Αναίρεση που άσκησε στις 24 Αυγούστου 2020 η Lípidos Santiga, SA κατά της διατάξεως που εξέδωσε το Γενικό Δικαστήριο (τέταρτο τμήμα) στις 11 Ιουνίου 2020 στην υπόθεση T-561/19, Lípidos Santiga κατά Επιτροπής

19.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 348/12
            
         
      Αναίρεση που άσκησε στις 24 Αυγούστου 2020 η Lípidos Santiga, SA κατά της διατάξεως που εξέδωσε το Γενικό Δικαστήριο (τέταρτο τμήμα) στις 11 Ιουνίου 2020 στην υπόθεση T-561/19, Lípidos Santiga κατά Επιτροπής
      (Υπόθεση C-402/20 P)
      (2020/C 348/17)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Lípidos Santiga, SA (εκπρόσωπος: P. Muñiz Fernández, abogado)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει τη διάταξη του Γενικού Δικαστηρίου (τέταρτο τμήμα) της 11ης Ιουνίου 2020, Lipidos Santiga κατά Επιτροπής (T-561/19), η οποία κοινοποιήθηκε στην αναιρεσείουσα στις 12 Ιουνίου 2020, καθόσον με αυτήν απορρίφθηκε η προσφυγή ως απαράδεκτη,
               
            
                  —
               
               
                  να κρίνει παραδεκτή την προσφυγή που άσκησε η αναιρεσείουσα και να αναπέμψει την υπόθεση ενώπιον του Γενικού Δικαστηρίου, και,
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα της παρούσας διαδικασίας και της διαδικασίας ενώπιον του Γενικού Δικαστηρίου.
               
            
         Λόγοι αναιρέσεως και κύρια επιχειρήματα
      
      Πρώτος λόγος αναιρέσεως: Το Γενικό Δικαστήριο υπέπεσε σε πλάνη περί το δίκαιο καθόσον έκρινε ότι η αναιρεσείουσα δεν επηρεάζεται από τον εκ μέρους της Ευρωπαϊκής Ένωσης αποκλεισμό του φοινικέλαιου από την αγορά της ΕΕ.
      
                  Α.
               
               
                  Μη εξετάζοντας εάν υφίσταται αγορά για το φοινικέλαιο εκτός του πλαισίου των υποχρεωτικών στόχων της οδηγίας 2018/2001 (1), το Γενικό Δικαστήριο δεν παρέθεσε επαρκή αιτιολογία.
               
            
                  Β.
               
               
                  Το Γενικό Δικαστήριο υπέπεσε σε πλάνη περί το δίκαιο καθόσον κατέληξε στο συμπέρασμα ότι οι προσβαλλόμενες διατάξεις δεν ενεργοποιούν τη ρητή απαγόρευση του άρθρου 26, παράγραφος 2, της οδηγίας 2018/2001 αναφορικά με τη χρήση του φοινικέλαιου.
               
            
                  Γ.
               
               
                  Το Γενικό Δικαστήριο υπέπεσε σε πλάνη περί το δίκαιο καθόσον έκρινε ότι, συνεπεία της εξαίρεσης λόγω υψηλού κινδύνου έμμεσης αλλαγής χρήσης γης, οι προσβαλλόμενες διατάξεις δεν επηρεάζουν άμεσα την αναιρεσείουσα.
               
            Δεύτερος λόγος αναιρέσεως: Το Γενικό Δικαστήριο υπέπεσε σε πλάνη περί το δίκαιο καθόσον έκρινε ότι τα κράτη μέλη έχουν διακριτική ευχέρεια κατά την εφαρμογή της ενεργοποιούμενης από τις προσβαλλόμενες διατάξεις ρητής απαγόρευσης του άρθρου 26, παράγραφος 2, της οδηγίας 2018/2001.
      Τρίτος λόγος αναιρέσεως: Ο εκ μέρους του Γενικού Δικαστηρίου νομικός χαρακτηρισμός των επιπτώσεων που έχουν για την αναιρεσείουσα οι προσβαλλόμενες διατάξεις, καθώς και η εκ μέρους του ερμηνεία και εφαρμογή του ελέγχου περί άμεσου επηρεασμού, είναι προδήλως εσφαλμένοι.
      
         (1)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ 2018, L 328, σ. 82).